Малайзія

Малайзія (мал. Malaysia [məlejsiə]) — держава в Юго-Восточнуй Азії. Ділит ся Южно-Китайськым морьом на дві части: западну контіненталну часть на Малайськум пувострові и восточну часть на острові Борнео. Западна часть граничит из Таїландом, морські гатары має ай из Сінґапуром, Вєтнамом и Індонезійов. Восточна часть граничит из Брунейом и Індонезійов, морські гатары має щи з Вєтнамом тай Філіпінами.

Малайзія ото многоетнічна и многокултурна країна. Малайці числят дас половку населеня, пак сут щи меншины китайцюв, індійцюв тай корінні народы. Конституція становит іслам як державну реліґію, айбо немусулманам укладат ай слободу віросповіданя. Влада є заоснована на Вестмінстерськуй сістемі и анґлоамерицькому праві. Малайзія має тринадцять штатув (из них девять монархій) и три федералні території. Кажді пять рокув монархы штатув убирают змежи себе монарха — главу державы. У чолі правительства є премєр-міністер.

Малайські монархії пудпали пуд Брітанську імперію в XVIII. столітю. Западна Малайзія ся стала независимов у 1957. році, из восточнов Малайзійов ся пак зъєдинила в році 1963. Послідні 50 рокув ГДП (ВВП) Малайзії рус на 6,5% каждоручно (в середньому). Економіка ся операт на природні ресурсы, айбо поступно ся розширює в сферах наукы, турістикы, торгу и медицинського турізма. Економіка Малайзії занимат 33. місто в світі.

Катеґорія:Країны
Катеґорія:Южновыходна Азія